حاجی مەکی

محەممەد مەکی عەبدوڵڵا مەعرووف (١٩٣٩ لە ئامێدی، عێراق – ١٨ی کانوونی یەکەمی ٢٠١٥ لە سلێمانی) ھونەرمەندێکی بەناوبانگی باشووری کوردستان بوو. بە نازناوەکانی حاجی مەکی و عەلییە فەندی ناسراوە. لە زیاتر لە سێ ھەزار و ٣٣٠ بەرھەمی ھونەریدا کاری کردووە.

 ژیان 
لە ساڵی ١٩٣٩ لە شاری ئامێدی سەر بە پارێزگای دھۆک لەدایکبووە و بەھۆی ئەوەی باوکی فەرمانبەری گومرگ بووە لەوێ ژیاوە. دوو خوشک و دوو برای ھەبووە، بەھۆی خراپی باری گوزەرانی خێزانەکەیەوە نەیتوانیوە خوێندن تەواو بکات. حاجی مەکی خاوەنی کوڕێك و کچێك بووە، *کوڕەکەی بەناوی (ئاسۆ مەکی عەبدوڵڵا) لە ١٠-١١-١٩٦١ لەشاری سلێمانی لەدایکبووە، هەر لەمنداڵییەوە خاوەن بەهرەو توانایەکی زۆر بوو لە بواری نواندندا و لەگەڵ حاجی مەکی باوکیدا بەشداری چەند دراماو تەمسیلی کردووە و ڕۆڵێکی زۆر جوان و سەرکەوتوانەی بینیوە، لە ڕێکەوتی ٢٩- ٣-١٩٧٣ لەتەمەنی ١٢ ساڵیدا، بە ڕووداوێکی دڵتەزێن گیانی لەدەستدا.

 کارە ھونەرییەکان 
حاجی مەکی ساڵی ١٩٥٣ لە شاری کەرکووک بە شانۆگەری (پێکەنین بەبێ یاسا) بۆ یەکەمین جار چووەتە سەر شانۆ. ھەر لەو ساڵەدا نواندنی (تەمسیل) «ژن بە ژن»ی پێشکەش کردووە. لە ساڵی ١٩٥٨دا گرووپی ھونەری خەباتی دامەزراندووە و لە شاری سلێمانیش ھەمان گرووپی دامەزراندووە. بۆ یەکەمجار لە ساڵی ١٩٦٤ فیلمێکی سینەمایی کورتی نیو سەعاتی بە ناونیشانی «ڕەھێڵە» بەرھەمھێنا، کە لە نووسینی کامەران موکری و دەرھێنانی یووسف جەرجیسی ھونەرمەند بوو. لە ساڵی ١٩٩٠ دەبێتە بەرھەمھێنەری فیلمی سینەماییی (نێرگز بووکی کوردستانە)، کە بۆ یەکەمینجار بوو زمانی کوردیی لە فیلمی سینەماییدا بەکاردبێت. لە ٥ی تشرینی یەکەمی ساڵی ١٩٩١ وەکو یەکەمین فیلمی سینەمایی کوردی چووەتە سەر شاشەی سینەماکان و ھەر ئەو ڕۆژەش کرا بە ڕۆژی سینەمایی باشووری کوردستان. لە ساڵی ١٩٦٤ فیلمێکی لەسەر کارگەی چیمەنتۆ دەرکردووە و تا ئێستاش ماوە.

 بەرھەمەکان 
 پێکەنین بەبێ یاسا (شانۆگەریی)
 باوەژن خوا بناسە (شانۆگەریی)
 بەقەد بەڕەی خۆت پێڕاکێشە (شانۆگەریی)
 جام کە پڕبوو لێی دەڕژێ
 ژن بە ژن
 بڕیار
 نێرگز بووکی کوردستانە (فیلمی سینەمایی)

 مردن 
دوای بەسەربردنی سێ ساڵ بە ئازاری گورچیلە، لە شەوی ھەینی ١٨ی کانوونی یەکەمی ساڵی ٢٠١٥ کۆچی دوایی کرد. لە ڕۆژی شەممە ١٩ی کانوونی یەکەم تەرمەکەی لە ڕێوڕەسمێکدا لە گردی سەیوانی شاری سلێمانی بەخاک سپێردرا.

 سەرچاوەکان 

پۆل:خەڵکی ئامێدی
پۆل:خەڵکی سلێمانی
پۆل:لەدایکبووانی ١٩٣٩
پۆل:مردووانی ٢٠١٥
پۆل:کوردەکانی باشووری کوردستان
پۆل:ڕۆشنبیرانی کورد